Գիպսակապ

Գիպսակապ, արագ կարծրացող վիրակապ, օգտագործվում է հենաշարժական ապարատի վնասվածքների և հիվանդությունների ժամանակ՝ անշարժացման ու բուժման նպատակով։ Գիպսակապ դնելու համար օգտագործում են գիպսով ներծծված բինտի կամ մառլայի վիրակապեր, որոնք ընկղմելով ջրի մեջ, քամում են և դնում կամ անմիջապես հիվանդի մարմնի համապատասխան հատվածին, կամ էլ մեկ շերտ գորշ բամբակի փռոցքի վրա։ Օգտագործվում է շրջանաձև վիրակապերի, գիպսային բեկակալների (շինա, լոնգետ) ձևով, ոսկրերի փակ և բաց կոտրվածքների, հոդերի վնասումների, ոսկրա-հոդային տուբերկուլոզի, ծայրանդամների ձևախախտումների բուժման ժամանակ, հենաշարժական ապարատի զանազան վիրահատությունների, ծայրանդամների տարածուն վերքերի, խոցերի դեպքերում և այլն։ Գիպսակապից երբեմն խախտվում է ծայրանդամի արյան շրջանառությունը, որի դեպքում գիպսակապը անմիջապես կտրում, հանում են։ Սահմանափակ ճնշումների դեպքում, պառկելահարուկներից խուսափելու համար, Գիպսակապի ճնշող մասերում բացում են պատուհաններ։

Բժշկություն